SKRIFTLIG FORESPØRGSEL E-2617/01

af Bartho Pronk (PPE-DE) til Kommissionen

(27. september 2001)

Om: Nederlandske problemer med det administrative system i forbindelse med ESF 1994-1999

I den undersøgelse, den nederlandske regering har ladet udføre af ESF-perioden 1994-1999 under ledelse af H.E. Koning, har der været tale om visse problemer med det system, Den Europæiske Union på licensbasis har stillet til rådighed til administrativ behandling af ESF-perioden. Koning-udvalget konstaterer i sin rapport, at der var tale om et milleniumproblem. Til sidst blev systemet i Nederlandene erstattet af et andet, hvilket har medført forsinkelser i rapporteringen.

1. Har den nederlandske regering straks orienteret Kommissionen om klagerne over og problemerne med det system, Unionen har stillet til rådighed?

2. Har der været tilsvarende problemer og klager i andre medlemsstater?

3. Har Kommissionen truffet foranstaltninger til afhjælpning af problemerne?

4. I hvilken udstrækning er påstanden om, at systemet rummede et milleniumproblem korrekt? I tilfælde af, at det er korrekt: Hvorfor blev det ikke opdaget tidligere?

5. Er Kommissionen bekendt med, at den nederlandske regering i over et år har arbejdet på at erstatte det system, der har fået stillet til rådighed, med et andet? Har Kommissionen tilbudt alternativer? Har den nederlandske regering søgt råd i Kommissionen, såvel hvad angår systemet til administrativ behandling, som hvad angår følgerne for rapporteringen om ESF?

Svar afgivet på Kommissionens vegne af Anna Diamantopoulou

(15. november 2001)

1. De første kontakter mellem Kommissionen og Arbvo om implementering af en ny udgave af den software, der blev anvendt til den nederlandske regionale applikation

for Den Europæiske Socialfond (ESF), fandt sted i 1998. September og oktober 1999 blev valgt som implementeringstidspunkt. Desværre manglede en afgørende hardwaredel, som skulle leveres af Arbvo, og en række centrale medvirkende på den nederlandske side kunne ikke være til stede på det tidspunkt, der var fastsat for implementeringen. Den nederlandske part var først klar til implementering i april 2000, og implementeringen fandt endelig sted i juni og juli 2000. Det var næsten et år senere end oprindeligt planlagt. Gennem hele perioden forblev den oprindelige software dog fuldt operationel.

2. Den regionale ESF-applikation findes kun i Nederlandene. Dette system blev udviklet på baggrund af de behov, som Arbeidsvoorziening havde, ikke Fællesskabet. Kommissionen betalte ganske rigtigt udgifterne til dette pilotprojekt. Den stillede også software til rådighed for de nederlandske myndigheder på licensbasis. Systemet blev ikke brugt i andre medlemsstater.

3. Det var meningen, at et nyt og kraftigere system, som efter den oprindelige plan skulle installeres i september og oktober 1999, skulle afhjælpe alle årsager til utilfredshed.

4. Der var intet milleniumproblem i den oprindelige software. Det er ganske rigtigt umuligt med denne software at registrere nye projekter til bogføring i programperioden 1994-1999 efter den 31. december 1999, men det skyldes, at det ikke er tilladt i henhold til artikel 7 i beslutning EN/05/94/12840100.P00, hvori det fastsættes, at der skal være indgået forpligtelse for et tilskud inden den 31. december 1999. Denne bevidste begrænsning er blev forkert tolket som et edb-milleniumproblem.

5. Uden at rådføre sig yderligere med Kommissionen besluttede Arbvo at afbryde det eksisterende system i begyndelsen af januar 2000. Som en følge heraf blev de fleste af de projekter, som der var indgået forpligtelser for i god tid inden udgangen af 1999, ikke længere ført ind i projektdatabasen, og systemet mistede derved sin værdi som programforvaltningsredskab.